钦定古今图书集成/明伦汇编/氏族典/第527卷 > 《左传》 > 《定公四年》
## 钦定古今图书集成/明伦汇编/氏族典/第527卷 > 《左传》 > 《定公四年》

刘文公合诸侯于召陵，将长蔡于卫。卫侯使祝佗私
于苌弘曰：“闻诸道路，不知信否？若闻蔡将先卫，信乎？”
苌弘曰：“信。蔡叔、康叔之兄也，先卫不亦可乎？”子鱼曰：
“以先王观之，则尚德也。昔武王克商，成王定之，选建
明德以藩屏周。故周公相王室以尹天下，于周为睦。
分鲁公以大路、大旗，夏后氏之璜，封父之繁弱，殷民
六族：条氏、徐氏、萧氏、索氏、长勺氏、尾勺氏，使帅其宗
氏，辑其分族，将其类丑，以法则。”周公用即命于周，是
使之职事于鲁，以昭周公之明德。